**Lykkjadammen** er en opparbeidet dam like sør for Trolla og nordøst i Bymarka i Trondheim. Dammen ligger i nedbørfeltet til Trollavassdraget som nederste dam og har både tilløp og utløp til Trollabekken. Dammen var tidligere drikkevannskilde til Trolla frem til 2001. Av fiskeslag i Lykkjadammen finnes ørret.

Historie
--------

Lykkjadammen ble anlagt i 1697 som inntaksdam for stampemøllene ved Trolla nederst i vassdraget. Dammen ligger like nordøst for den tidligere bygselplassen *Trollykkja*, som har gitt dammen sitt navn. Eldre kilder benevner dammen som *Løkkdammen*, *Lykkjdammen* eller bare *Dammen*. Ved Trollykkja renner også Tiendalsbekken inn i Trollabekken fra sørøst med vannføring fra Tiendalsdammen (203 moh). 

En flom i 1844 ødela demningen og bygninger lenger ned i Trollabekken. Etter at Trolla Brug ble etablert i 1854 ble alle dammene som var tilknyttet vassdraget regulert, enten gjennom forsterkning eller nybygg av demninger. En helt ny demning ble anlagt ved Lykkjadammen i 1866 med en indre og ytre mur i stein og fylling av rosentorv, med en total høyde på ca åtte meter og en lengde på 33 meter. I 1883/1884 ble det etablert en rørgate fra Lykkjadammen og ned til bruket for å drifte en elektrisk turbin. Dette var en av landets første private vannturbiner og Trolla Brug ble dermed en av landets første fabrikker med innlagt elektrisk anlegg.

Trolla Vannverk ble etablert av Trolla Brug ved begynnelsen av 1960-årene og benyttet Lykkjadammen som inntaksdam med et lokalt vannbehandlingsanlegg like nord for dammen. Trondheim kommune kjøpte vann fra vannverket frem til 1980-årene, da de tok over driften av anlegget. Lykkjadammen var drikkevannkilde for Trolla frem til vinteren 2001, da en lekkasje i demningen gjorde at vannet ble tappet ned. Det ble deretter bygget et nytt høydebasseng like ved det gamle vannverket, og siden sommeren 2001 har Trolla hatt vannforsyning fra Jonsvatnet. Lykkjadammen ble sammen med resten av Trollavassdraget frigitt til friluftsformål etter vannomleggingen.

Sommeren 2021 ble det foretatt en rehabilitering av Lykkjadammen, hvor det blant annet ble etablert et nytt flomløp for å kunne oppfylle krav stilt av Damsikkerhetsforskriften.

Referanser
----------

1. ↑  «NVE Atlas». *Vassdrag – Innsjødatabase.*  Norges vassdrags- og energidirektorat. Besøkt 24. april 2023
2. ↑  «Norgeskart». Statens kartverk. Besøkt 24. april 2023.
3. ↑  Støren, Wilhelm (1983). s. 201
4. ↑  Bratberg, Terje (2008). s. 344
5. ↑  Christensen, Per R. Sandnes, Jørn og Sætre, Ole-Johan (2006). *Fra takmark til byens grønne lunge – Trondheim bymark fra de eldste tider til i dag*. Trondheim: Tapir akademisk forlag. s. 70. ISBN 82-519-2122-8. CS1-vedlikehold: Flere navn: forfatterliste (link)
6. ↑  Wallem, Fredrik B. (1926). *Trondhjems bakerlaug*. Trondhjems historiske forening. s. 190.
7. ↑  Henmo, Olav (1919). *Aktieselskapet Trondhjems mekaniske verksted 1843-1918*. Aktietrykkeriet. s. 68.
8. ↑  Sellæg, Arne (1988). *A/S Ila og Lilleby smelteverker 50 år*. Trondheim: Ila og Lilleby smelteverker. s. 95.
9. ↑  Adressa.no – 500 uten vann i Trondheim (Publisert 7. januar 2001, besøkt 24. april 2023)
10. ↑  VG.no – Trondheim-beboere får vannet tilbake i morgen (Publisert 7. januar 2001, besøkt 24. april 2023)
11. ↑  Trondheim.kommune.no – Damkonstruksjoner som forvaltes av Trondheim kommune: Trollavassdraget (Sist oppdatert 22. november 2021, besøkt 24. april 2023)
12. ↑  Trondheim.kommune.no – Rehabilitering av Lykkjdammen (Sist oppdatert 2. juni 2021, besøkt 24. april 2023)

Litteratur
----------

* Bratberg, Terje T. V. (2008). *Trondheim byleksikon*. Oslo: Kunnskapsforlaget. s. 344. ISBN 978-82-573-1762-1.
* Støren, Wilhelm K. (1983). *Sted og navn i Trondheim*. Trondheim: Brun Bokhandels forlag. s. 201. ISBN 82-7028-471-8.

Eksterne lenker
---------------

* «Lykkjadammen» – Trondheim og omland fiskeadministrasjon (TOFA)

|  |  |
| --- | --- |
| Oppslagsverk/autoritetsdata | Wikistrinda **·** Sentralt stedsnavnregister
 |